Valgdag i Polen: – Står mellom demokrati og autokrati
WARSZAWA (VG) Etter en hatefull og splittende valgkamp, går Polens innbyggere til stemmeurnene. Dagens valg er et skjebnevalg for Europa, mener ekspertene.  Skal man dømme ut fra køen inn til valgurnene i det ikoniske Kultur- og vitenskapspalasset i Warszawa, er interessen for valget i Polen stort.  Klokken 07 søndag åpnet valglokalene for de rundt 29 millioner av Polens innbyggere som har stemmerett.  Ukene som har ledet opp til denne dagen, har vært utmattende, forteller Jan Grochowski (79) til VG.  – Valgkampen har vært forferdelig. Den har vært ondskapsfull, skitten, og har i liten grad handlet om hva som faktisk står i partiprogrammene, sier 79-åringen til VG, og får støtte av sønnen Kasper Grochowski (40).  Polsk politi sier søndag kveld at det ble sendt bombetrusler til tre ulike valglokaler i Warszawa. Flere skal ha blitt evakuert som følge av truslene. Valgkampen har vært preget av steile fronter mellom det sittende regjeringspartiet, det konservative og innvandringsskeptiske Regjeringspartiet Lov og rettferdighet (PiS), og partiet til tidligere statsminister og tidligere EU-president Donald Tusk, Borgerplattformen.  Manipulerte videoer av flyktningstrømmer med påskriften «Invasjon! De kommer!», påstander om at motstanderne er «ren ondskap» og “forrædere som må bli moralsk utryddet» er blant det 79 år gamle Grochowski og de andre velgerne har måttet forholde seg til.  Abortforbud I den flere hundre meter lange slangen av velgere utenfor Kultur- og vitenskapspalasset, treffer VG én som ikke kan stemme, men som likevel skal få sin stemme hørt.  1,5 år gamle Lilja er med moren på denne merkedagen.  – Jeg har to døtre, så min stemme går til en tryggere fremtid for alle jenter som vokser opp her til lands, forteller mor Ida Widenska (32) til VG i Warszawa.  Mor Widenska jobber som sykepleier på en fødeavdeling i storbyen, og møter mange kvinner som har det vanskelig med den sittende maktens politikk. Regjeringspartiet Lov og Rettferdighet (PiS) innførte i 2021 et tilnærmet totalforbud mot abort. Abort tillates nå kun dersom graviditeten er et resultat av et overgrep eller om kvinnens liv eller helse er truet, og leger kan fortsatt nekte å utføre det.  – Jeg er veldig rett for hva som kan skje om makthaverne får fire år til, sier sykepleieren til VG, før hun avgir sin stemme. Straffes av EU – Valget i Polen står mellom demokrati og autokrati, sier statsviter, leder i Riksvalgstyret og tidligere Ap- politiker Jette F. Christensen til VG Leder for regjeringspartiet Lov og rettferdighet (PiS), Jaroslaw Kaczynski, lover velgerne å ta Polen i ytterligere konservativt og katolsk retning.  Kritikere mener han og partiet har ledet Polen i autoritær retning og svekket landets demokratiske institusjoner, samtidig som han har samlet mer makt rundt seg selv og sine.  Utviklingen i Polen har vært så negativ, mener EU, at unionen siden jul har holdt tilbake midler til landet fordi de mener rettsstatsprinsippene ikke overholdes.  Utfordreren Donald Tusk sier han vil sørge for at Polen ikke går i en enda mer autoritær retning og fjerner seg fra EU. Valuta: Barnetrygd Når Polens befolkning gang på gang har valgt en regjering som har styrt landet nedover på demokratiske indekser, kan det litt forenklet forklares med følgende faktorer, mener statsviter Christensen:  •Retorikk og manipulasjon: Dersom velgerne gjentatte ganger blir fortalt av myndighetspersoner at dommerne jobber mot folkeviljen, at media er påvirket av utenlandske agendaer, eller at opposisjonen bare er marionetter for EU eller Russland, kan velgerne ende opp med å tro på det. •Trygd: – PiS driver med høyt offentlig forbruk, og har flere ganger drevet valgkamp på å øke kontantutbetalinger, som barnetrygd. Dette appellerer godt til en generelt nasjonal-katolsk-konservativ befolkning, sier Christensen. Hundretusenvis til gatene I køen utenfor stemmelokalet i Kultur- og vitenskapspalasset står to som er enig i statsviter Christensens analyse. Ekteparet Sylwia (31) og Tomasz Gornicwske- Wojak (34) er klare for en endring.  – Vi har ikke har barn og er ikke pensjonister. Så vi får ikke noe spesielt ut av PiS sine ordninger. Dessuten synes vi begge at Polen må ta noen grep for å ligne mer på land lenger vest i Europa, heller enn dem i øst, sier  Tomasz Gornicwske- Wojak til VG. Velgerne VG snakker med speiler godt stemningen i storbyen. To uker før valget samlet hundretusenvis av mennesker har seg til et demonstrasjon for opposisjonen i Warszawa. En enda større markering mot regjeringen ble gjennomført i juni. Landet huser likevel 38 millioner mennesker, og en veldig stor andel bor i ikke i sentrale strøk, og ser annerledes på verden.  Klokken 21 offentliggjøres valgdagsmålingene. Historisk sett har de vært tett opp til valgresultatet.
Polens innbyggere går til stemmeurnene etter en hatefull og splittende valgkamp Det er steile fronter mellom regjeringspartiet, det konservative og innvandringsskeptiske Lov og rettferdighet (PiS), og Donald Tusks parti Borgerplattformen Valget er et skjebnevalg for Europa og står mellom demokrati og autokrati, mener statsviter. EU holder tilbake midler til Polen pga. negativ utvikling og ikke overholdelse av rettsstatsprinsippene Hundretusenvis har protestert mot regjeringen i Warszawa før valget